阮兆祥、李思捷、王祖藍主持的扮嘢真人Show《福祿壽訓練學院》,將於周日晚(14日)播出第3集頒獎禮篇。除了3名導師及24名學員各施各法扮鬼扮馬,福祿壽還會廣碌人情卡邀請大批好友嘉賓助陣,包括擔任大會司儀的林曉峰。兩位「扮工室助理」郭珮文(Juliana)及陳懿德將在節目中扮演不同風格的「人肉獎座」,並會無定向在節目不同環節出現,以搞怪造型刺激觀眾眼球。
扮演「人肉獎座」對兩位助理主持來說很大挑戰,除了因為連身衣造型難Carry之餘兼很難著外,她們亦要在長達10數小時的錄影過程中多次舉起雙手,體力挑戰十足。在首兩集扮竹的陳懿德今集獲製作組度身訂做「金球假手背囊」,好讓其肩頸得以休息。陳懿德十分感動:「製作組驚我個膊頭同條頸太攰,所以就為我設計咗呢隻假手,等我唔使將隻手舉足10幾個鐘咁辛苦。不過,原來隻假手都幾重同幾掗拃,我頭先喺走廊都唔小心攻擊到幾個路人,工作人員笑我係『最強武器』。」談到「變身」過程,陳懿德表示單是為身上的金色菲林定位已花了兩小時:「總共有幾個姐姐係咁釘釘釘,我都有意外被拮咗幾吓,好難先可以令到啲菲林定到位。除衫都要幾個人幫手,好似金蟬脫殼咁,著嘅時候又係4、5個服裝姐姐一齊出力,幫我將件衫轉番上去。由於個造型好難搞,我盡量少飲水避免去洗手間。」
至於Juliana的造型,單是臉上金色部分也要花兩小時兩次上色。談到造型設計超級貼身,她被問到事前有否刻意節食時說:「放棄咗節食,有肚腩都唔緊要。我冇特別打底,因為呢件衫好薄,打底會好明顯。」Juliana笑言這身造型令她一整天與外界失聯:「隻手包住晒,用唔到手機。」為了配合節目錄影及效果,Juliana需要10數小時持續舉起一個「金電視」。雖然「金電視」由發泡膠打造,但要長時間舉起亦十分考體力及臂力。Juliana每逢嗌cut都一臉辛苦地放下「金電視」回氣,但一Roll機亦馬上入戲展現笑容。她錄影前笑言對自己的臂力沒信心:「以前我手力好好,但因4、5年冇做過運動,依家都有啲擔心。」